**LECTIO DIVINA – 29. NEDEĽA V ROKU A**

 **NA KOHO STRANE JE BOH?**

**DNEŠNÉ ČÍTANIA:** Iz 45, 1. 4-6; Ž 96; 1 Sol 1, 1-5; Mt 22, 15-21

**Pomôcky:** Pár mincí a na nich položená Biblia s vetou: „Bohu, čo je Božie.“

**ÚVOD:**

*Boh je jediným Pánom dejín. Žiadna moc na zemi nie je hodná kultu, ktorý sa vzdáva jemu. My, veriaci, nemôžeme oddeľovať: byť kresťanom a byť občanom, ale taktiež nemôžeme všetko zmiešavať. Sme členmi Cirkvi a zároveň občianskej spoločnosti.*

**1. Úvodná modlitba**

Pane Ježišu,

ty, ktorý si vedel žiť naplno Otcovu vôľu,

ty, ktorý si mu vedel dať miesto, aké mu patrí,

ty, ktorý si nás učil spôsob ako zrealizovať Otcov projekt lásky,

prosíme ťa, daj nám odvahu

dávať svedectvo o tebe v našom okolí,

daj nám pravdivosť, aby sme svojím životom uskutočňovali to, čo zodpovedá evanjeliu;

daj nám rozvahu, aby sme prejavili svojím životom a skutkami, že tvoje učenie je život a je zárodkom novej spoločnosti pre všetkých.

Pane, pomôž nám, nech naša viera pomáha v budovaní stále viac spravodlivejšej a bratskej spoločnosti.

Amen.

**I. LECTIO**

**O čom hovorí text? – Mt 22, 15-21**

***Motivácia:*** *Farizeji, presní plnitelia predpisov zákona, opäť predkladajú Ježišovi jednu pascu, aby ho skúšali. Za dobrým úmyslom zachovávať zákon sa ukrýva zloba, aby ho mohli obviniť, že vyvoláva sociálne nepokoje. Ježiš nás ale svojimi slovami pozýva , aby sme pochopili, že už od stvorenia sveta má človek v sebe vtlačený Boží obraz. Počúvajme.*

**Spôsob čítania:**

1. Čítať text nahlas. *(Všetci stoja.)*
2. Každý môže prečítať nahlas odsek (slovo), ktorý(é) ho nejako oslovil(o). *(Sedíme.)*

**Otázky k prečítanému:**

* Komu Ježiš adresuje toto podobenstvo?
* Kto sú tí, ktorí sa pýtajú Ježiša? Akým spôsobom ho oslovujú?
* Čo sa pýtajú Ježiša tí, ktorí sú poslaní od farizejov?
* Ako odpovedá Ježiš?
* Aký zmysel má Ježišova odpoveď?

**Iné biblické texty na porovnanie:
Mk 12, 13-17; Lk 20, 20-26; Sk 25, 29**

**II. MEDITATIO**

**Čo mne/nám hovorí text?**

***Motivácia:*** *Ježišove slová sú pre nás budíčkom.**Nútia nás uvažovať o Božom kráľovstve, o jeho vplyve, o jeho dejinách a o našich životoch.*

* V akých konkrétnych veciach môžem vidieť, že ho uznávame ako Boha, ako nášho jediného Pána?
* Ktoré svetské veci v mojom srdci mnohokrát zaberajú miesto Bohu?
* Čo pre mňa znamená dať *Bohu, čo je Božie*?
* Na čom v mojom živote musím pracovať, aby tí, ktorí sú vedľa mňa, mohli vo mne vidieť živý obraz nášho Boha Otca?

*Nasleduje čas na osobnú úvahu (meditáciu), potom sa v krátkosti podelíme s našou meditáciou* **–** *o tom, čo MNE hovorí text vzhľadom k mojej vlastnej osobnej situácii.*

**III. ORATIO**

**Čo odpoviem Pánovi motivovaný jeho slovom?**

***Motivácia:*** *Sme Boží obraz. Sme poznačení jeho pečaťou a sme jeho. Preto nemáme žiadneho bôžika a potvrdzujeme jeho nadvládu nad našimi životmi. Ďakujeme mu za to, že sa zahľadel na nás, a prosíme ho o odpustenie, že castokrat sa klaniame pred bôžikmi, ktoré si sami vytvárame.*

* Nasleduje čas osobnej modlitby, môžeme sa s ňou podeliť nahlas, vždy sa obracajúc k Bohu skrze chvály, ďakovaním alebo dôvernou prosbou.
* Taktiež potom môžeme recitovať žalm, ktorý pripadá na túto nedeľu ako responzóriový (Ž 96).

**IV. CONTEMPLATIO**

**K čomu ma povzbudzuje text, aby som robil?**

***Motivácia:*** Sv. Vincent učí svojich nasledovníkov, ako si uctiť nadvládu Boha kontemplujúc Ježiša Krista:

*„Tu máme opis ducha nášho Pána, do ktorého sa máme zaobliecť, a to spočíva v slove, aby sme mali vždy veľkú úctu a veľkú lásku k Bohu. Ježiš ním bol taký naplnený, že nerobil nič pre seba samého, ani nič nehľadal pre svoje potešenie; robil vôľu svojho Otca; robil vždy skutky a diela, ktoré ho vždy potešili. Rovnako ako večný Syn opovrhoval dobrami, pôžitkami a slávou, ktoré svet ponúka, pretože to bola Otcova voľa, taktiež aj my vnikneme do jeho ducha vtedy, keď budeme opovrhovať svetskými vecami.*

*Takto, bratia moji, musíme pracovať na Božej sláve a snažiť sa prejavovať mu veľmi veľkú úctu. V miere, ako si ho budeme ctiť, budeme ho viac milovať a táto úcta a láska nám dá: trvalú túžbu plniť jeho svätú vôľu, úpenlivé úsilie, aby sme nerobili nič proti nemu, a veľké odcudzenie sa pozemským veciam opovrhujúc všetkými dobrami“ (XI., 411-412).*

**Predsavzatie:**

* *Dať Bohu, čo je Božie* zahrňuje každodenné prehlbovanie môjho vzťahu s ním. Tento týždeň budem venovať viac času modlitbe a rozjímaniu nad Božím slovom.
* V našej skupinke, komunite vytvoriť nástenku s bôžikmi dnešného sveta a umiestniť ju na viditeľné miesto, ktoré nás bude pozývať na reflexiu.

**Záverečná modlitba**

Osvieť ma a daj mi svoju milosť Pane…

aby som konal v zhode s tvojou vôľou,

aby som bol preniknutý tvojou prítomnosťou,

aby som vedel žiť v zhode s pravdou a spravodlivosťou,

aby som bol priamy vo svojich skutkoch,

aby som hľadal pravdu,

aby som bol úprimný sám pred sebou,

aby som poukazoval na nespravodlivosť,

aby som priamy,

aby som ukazoval tvoj projekt lásky,

aby som si urobil z mojej viery životný štýl,

aby ťa iný našli prostredníctvom môjho záväzku,

aby som mal rovnaký cit ako ty,

aby som sa nenechal zviesť tým, čo je druhoradé,

aby som hľadal Božie kráľovstvo a jeho spravodlivosť,

aby som vedel rozlišovať, čo pochádza od Boha a čo z tohto sveta.

Amen.